Ai 14 di Zenâr il Parlament european al à fate buine une risoluzion che e fisse une schirie di indreçaments ancje par chel che si riferìs aes lenghis minorizadis e aes minorancis nazionâls storichis. Cundut che il document nol à valôr legjislatîf diret, al è impuartant par fissâ la direzion che lis istituzions europeanis si impegnin a lâ cui lôr proviodiments. Cun di plui si invide i stâts che ancjemò no lu àn fat a firmâ e a ratificâ la Convenzion cuadri pe protezion des minorancis nazionâls e la Cjarte europeane pes lenghis regjonâls o minoritariis. Intal test si marche “la impuartance dal difindi e dal promovi lis lenghis regjonâls o minoritariis, ricuardant che il dirit di fevelâ e di jessi educâts inte proprie lenghe native al è un dai plui impuartants dirits di fonde”. Il document al dîs ancje che “i principis de sussidiarietât e dal autoguvier a son la strade miôr par frontâ la cuestion des comunitâts nazionâls minoritariis storichis” e al invide a lâ daûr dai modei europeans plui fuarts ta chest setôr (par esempli Paîs Basc, Catalogne, Gales) e a cjatâ fûr, di chê strade, lis soluzions miôr di autoguvier. Cun di plui, si zonte che la politiche pal plurilinguisim de Union Europeane e à di promovi e di difindi lis lenghis regjonâls e minoritariis cun risorsis di pueste e programs specifics di zontâ a di chel sul aprendiment continuatîf (Lifelong Learning Programme).
Font: Eurolang, 15/01/09
fur_Latn fra_Latn